section_heading: Balkanski ratovi
paragraph_text: U Drugom balkanskom ratu 8. primorska pješačka pukovnija ponovno je bila u sastavu 4. preslavske pješačke divizije koja je ovaj puta bila dijelom bugarske 4. armije. Navedena armija se nakon neuspješnog bugarskog napada u Bitci kod Bregalnice povukla na položaje kod sela Kalimanci. Tu Kiselov ignorira zapovijedi svojih nadređenih da se povuče na povoljnije položaje koji su bili pogodniji za obranu. Odbija mnogobrojne napade srpske vojske, nakon čega protunapadom iste tjera da se u neredu povuku. Navedeno je omogućilo da se 2. bugarska pješačka divizija sigurno povuče na nove položaje, što je u konačnici dovelo do bugarskog uspjeha u Bitci kod Kalimancija. Tijekom borbi na Zletovskoj reci Kiselov je ranjen od strane granate.